Linden-gesin emigreer na huisroofHans Somsen. Foto: Facebook Die eienaar van die huis in Linden, Johannesburg waar 35 mense Saterdagaand deur gewapende rowers aangehou is, het gesê sy gesin sal binne die volgende drie maande na Nederland emigreer. Hans Somsen het Woensdag aan Maroela Media gesê dat hy reeds ongeveer twee maande gelede besluit het om die land te verlaat uit vrees vir sy gesin se veiligheid. Ironies het sy gesin en baie van hul vriende enkele weke later die slagoffers van ŉ gewapende roof geword. Die Somsen-gesin het die aand ŉ partytjie by hul huis gehou wat deur vyf gesinne, wat 17 kinders ingesluit het, bygewoon is. Omstreeks 18:30 het drie gewapende rowers met klapmusse en 9mm-vuurwapens by die hek ingeglip terwyl die hek besig was om toe te gaan nadat gaste ingekom het. Die rowers het eers mense in die oprit laat platlê voordat twee van hulle die huis ingestorm het en die mense daar ook gedwing het om op die vloer te lê. Die rowers het selfone, horlosies en skootrekenaars bymekaargemaak en deurentyd aangedring op die kluis se sleutels. “Ek het my vuurwapen so halfpad uit die holster getrek, maar een van die rowers het gesien wat ek doen en vir my gesê ek moenie, hy gaan skiet. Ek het gesien dat een van sy makkers die pistool op die kinders op die vloer gerig gehad het en ek het besluit om eerder my vuurwapen aan hom te oorhandig.” Somsen het gesê hy vermoed die rowers was effens oorweldig deur die groot aantal mense in die huis en dit was vir hulle te moeilik om alle waardevolle items in die huis bymekaar te maak. “Amper al die kinders daar was Voortrekkers en hulle het geleer as jy in so situasie is, moet jy alle waardevolle items weg van jou af gooi. Hulle het hul selfone en ander goed onder die banke in gegooi. Die vrouens het al hul juwele afgehaal en in die bakke met skyfies gegooi. Dit sou die rowers dus te lank gevat het om te grawe om by alles uit te kom.” Terwyl die rooftog steeds aan die gang was, het nog ŉ gas by die hek, wat toe oopgestaan het, ingery en een rower buite gesien met mense wat in die oprit lê. Hy het vinnig weer uitgery en 300m verder gestop om die polisie te bel. Toe die rowers die motor sien uitry, het hulle geskrik en op die vlug geslaan. “Ek ken nie een enkele mense in Nederland wat al ooit met ŉ wapen aangehou is nie. Nie een enkele mens nie. In een aand is my hele gesin en al ons vriende met vuurwapens aangehou. Dit is heeltemal absurd,” het Somsen gesê. Hy vertel dat hy al 20 jaar lank in Suid-Afrika bly en alles in sy vermoë gedoen het om dringende kwessies in die land te hanteer. Hy was onder meer jare lank deel van sy plaaslike buurtwag, het betogings teen e-tol help reël en was deel van verskeie aktivistiese veldtogte. “Ek het my beste jare vir hierdie land gegee. Ek is lief vir die land en lief vir sy mense. Die mense hier is goed. Ek het baie hoop vir Suid-Afrika gehad. Maar ek sien nie meer kans nie, ek gee nou op… Dit voel regtig soos opgee, maar ek gaan nie weg met woede nie. Ons laat ŉ baie hegte vriendekring en baie van ons familie agter. Dit is tragies.” Somsen en sy vrou, Riana, het drie kinders van onderskeidelik ses, 13 en 15 jaar oud. Hy het gesê al die kinders wat deel van die gewapende rooftog was, ontvang berading. Baie het ook hul skooleksamens uitgestel. “Ek voel skuldig dat die kinders en my vriende deur so iets moes gaan by my huis, maar ek probeer alles doen wat ek kan om te help,” het hy gesê. “En daar sal nog partytjies wees voor ons emigreer, hierdie keer net met baie gewapende wagte.” Die polisie kon nie vir kommentaar bereik word nie. Somsen het beeldmateriaal op YouTube gelaai van gedeeltes van die rooftog wat deur veiligheidskameras vasgevang is: https://youtu.be/-HYekkF97ik